ΓΡΑΠΤΗ ΕΡΩΤΗΣΗ E-1364/97 υποβολή: Joaquνn Sisσ Cruellas (PPE) προς την Επιτροπή (21 Απριλίου 1997)

Θέμα: Πειρατικοί οπτικοί δίσκοι προερχόμενοι από τη Βουλγαρία

Η Διεθνής Ομοσπονδία της φωνογραφικής βιομηχανίας (IFPI), που εκπροσωπεί περισσότερους από 1.100 παραγωγούς και διανεμητές δίσκων 70 περίπου χωρών, ζήτησε από την Επιτροπή να ασκήσει πιέσεις στη βουλγαρική κυβέρνηση προκειμένου να λάβει μέτρα εναντίον 5 βιομηχανιών που παράγουν πειρατικούς οπτικούς δίσκους στο έδαφός της. Με αφορμή την επίσκεψη στη Σόφια του Επιτρόπου Hans van der Broek, η IFPI σκοπεύει να αποδείξει ότι η Βουλγαρία έχει κατακλύσει τις διεθνείς αγορές με πειρατικούς δίσκους, παρά τη δέσμευσή της, δεδομένου ότι μετέχει στην Παγκόσμια Οργάνωση Εμπορίου (ΠΟΕ), να σταματήσει αυτή τη δραστηριότητα.

Σύμφωνα με την IFPI, η Βουλγαρία είναι η δεύτερη χώρα μετά από την Κίνα στην εξαγωγή πειρατικών δίσκων, με μια συνολική παραγωγή 15 εκατ. πειρατικών οπτικών δίσκων κατ' έτος (ήτοι, το 1/8 των παρανόμων δίσκων που κυκλοφορούν στην παγκόσμια μαύρη αγορά), με αποτέλεσμα να χάνει η ευρωπαϊκή βιομηχανία εκατοντάδες εκατομμύρια δολλάρια. Η IFPI πιστεύει ότι η σκλήρυνση των μέτρων για την καταπολέμηση της πειρατίας που εξήγγειλαν οι βουλγαρικές αρχές δεν επέφεραν σημαντικά αποτελέσματα, πρόσφατα δε άνοιξε στη Βουλγαρία ένα γραφείο για να αντιμετωπίσει αυτό το πρόβλημα.

Μπορεί η Επιτροπή να μας πληροφορήσει εάν, κατά την επίσκεψή του στη Σόφια ο Επίτροπος Hans van de Broek έθεσε στις βουλγαρικές αρχές το ζήτημα της λήψης αυστηρών μέτρων προκειμένου να τεθεί τέρμα στην «κατάληψη» των διεθνών αγορών από πειρατικούς οπτικούς δίσκους προερχόμενους από τη χώρα αυτή;

Εάν ναι, ποιά απάντηση έλαβε και ποιά μέτρα θα ληφθούν για να αποφευχθεί η περαιτέρω επιδείνωση της κρίσης που διέρχεται η ευρωπαϊκή φωνογραφική βιομηχανία;

Απάντηση του Sir Leon Brittan εξ ονόματος της Επιτροπής (3 Ιουνίου 1997)

Η Επιτροπή εξέτασε με μεγάλη προσοχή την κατάσταση σχετικά με την προστασία και την υποχρεωτική εφαρμογή των δικαιωμάτων πνευματικής ιδιοκτησίας (ΔΠΙ) στην Βουλγαρία κατά την τελευταία διετία. Οι παρεμβάσεις της πραγματοποιήθηκαν σε διάφορα επίπεδα κατά τη διάρκεια διμερών συναντήσεων με τις βουλγαρικές αρχές και εστιάστηκαν γύρω από το μεγάλο βαθμό πειρατίας δίσκων, τις υποχρεώσεις της Βουλγαρίας που απορρέουν από το άρθρο 67 της Ευρωπαϊκής Συμφωνίας βάσει του οποίου η χώρα αυτή είναι υποχρεωμένη να βελτιώσει την προστασία της ΔΠΙ και να εξασφαλίσει έως το 1997 επίπεδο προστασίας όμοιο με το υφιστάμενο στην Κοινότητα, καθώς και τις πλέον πρόσφατες υποχρεώσεις της Βουλγαρίας στο πλαίσιο του Παγκόσμιου Οργανισμού Εμπορίου (ΠΟΕ), βάσει των οποίων η χώρα αυτή είναι υποχρεωμένη να εφαρμόσει από την ημερομηνία προσχώρησής της (1η Δεκεμβρίου 1996) τη συμφωνία για το εμπόριο και ιδίως τις πτυχές της που αφορούν τα δικαιώματα πνευματικής ιδιοκτησίας.

Κατά την πρόσφατη επίσκεψή του στη Βουλγαρία, ο αρμόδιος επίτροπος για τις εξωτερικές σχέσεις με τις χώρες της Κεντρικής και Ανατολικής Ευρώπης επωφελήθηκε της ευκαιρίας για να παροτρύνει τους αρμόδιους υπουργούς να λάβουν αυστηρότερα μέτρα προστασίας των πνευματικών δικαιωμάτων, ξεχωρίζοντας ειδικά τα φαινόμενα πειρατίας των οπτικών δίσκων (CD) και του κόστους της για τις βιομηχανίες δίσκων της Ευρώπης. Επιπλέον, η κυβέρνηση εκλήθη να εξετάσει το ζήτημα με στόχο τη δημιουργία αυθεντικών δυνατοτήτων πρόσβασης στην αγορά και να λάβει υπόψη της τις υποχρεώσεις της στο πλαίσιο της συμφωνίας σχετικά με τις εμπορικές πτυχές της προστασίας της πνευματικής ιδιοκτησίας καθώς και τους κινδύνους λήψεως ενδεχομένως μέτρων στο πλαίσιο του συστήματος επίλυσης διαφορών του ΠΟΕ.

Με τα δεδομένα αυτά, οι βουλγαρικές αρχές έδειξαν την προθυμότητά τους να ενεργήσουν για την εξεύρεση λύσεων. Η υπηρεσιακή κυβέρνηση προέβη στη σύσταση συντονιστικού συμβουλίου για την προστασία του copyright και των συναφών δικαιωμάτων, γεγονός το οποίο δείχνει την πρόθεση της Βουλγαρίας να ελέγξει και να επιβάλει την εφαρμογή των ΔΠΙ.

Η θέσπιση ενός κωδικού σήμανσης στους δίσκους CD (SID), η οποία έγινε δεκτή από τους παραγωγούς δίσκων CD της Βουλγαρίας και από τη Διεθνή Ομοσπονδία Φωτογραφικής και Μαγνητοσκοπικής Βιομηχανίας (IFPI), θα καταστήσει δυνατή, σε περίπτωση που εφαρμοστεί, την προσκόμιση αδιαμφισβητήτων στοιχείων όσον αφορά την παραγωγή των δίσκων και συνεπώς την προστασία των ευρωπαίων παραγωγών που κατέχουν πνευματικά δικαιώματα.

Τον Απρίλιο 1997, η κυβέρνηση της Βουλγαρίας εξήγγειλε ένα διάταγμα σχετικά με τον έλεγχο της χρήσης του δικαιώματος πνευματικής ιδιοκτησίας και των συναφών δικαιωμάτων, βάσει του οποίου οι αρχές έχουν το δικαίωμα να ελέγχουν τη νομιμότητα κάθε παραγγελίας στους παραγωγούς και με το οποίο το Δημόσιο είναι υποχρεωμένο να προβεί σε υποχρεωτικές διαβουλεύσεις με τους διεθνείς οργανισμούς copyright ή με τους φορείς που τους αντιπροσωπεύουν στη Βουλγαρία. Προκειμένου να δοθούν περαιτέρω μέσα για την επιβολή της υποχρεωτικής εφαρμογής του μέτρου, το νεοσυσταθέν με τις εκλογές της 19ης Απριλίου κοινοβούλιο, έχει δώσει προτεραιότητα στην τροποποίηση του νομοθετικού πλαισίου.

Όσον αφορά πλέον ειδικές δράσεις στον τομέα της επιβολής των μέτρων, οι βουλγαρικές αρχές έχουν αναλάβει σειρά ενεργειών. Οι παρεμβάσεις των δικαστικών οργάνων είχαν ως αποτέλεσμα την κατάσχεση 200.000 CD στη Βουλγαρία με συνέπεια να κινηθούν πολλές δικαστικές έρευνες. Η Κοινότητα στηρίζει τη Βουλγαρία στην προσπάθειά της στον τομέα των ΔΠΙ, μέσω του Phare.

Η Επιτροπή θα συνεχίσει να παρακολουθεί κατά πόσον η Βουλγαρία πληροί τις υποχρεώσεις που ανέλαβε στο πλαίσιο της συμφωνίας του ΠΟΕ σχετικά με τις εμπορικές πτυχές των δικαιωμάτων πνευματικής ιδιοκτησίας καθώς και στο πλαίσιο της Ευρωπαϊκής Συμφωνίας.